KOMMISSIONENS AFGØRELSE af 26. juli 1995 om godtagelse af tilsagn afgivet i forbindelse med antidumpingproceduren vedrørende importen af ferrosiliciummangan med oprindelse i Rusland, Georgien, Ukraine, Brasilien og Sydafrika og om afslutning af proceduren vedrørende Georgien (95/418/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (1), senest ændret ved forordning (EF) nr. 1251/95 (2), særlig artikel 23,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (3), senest ændret ved forordning (EF) nr. 522/94 (4), særlig artikel 9 og 10,

efter konsultationer i det rådgivende udvalg, og

ud fra følgende betragtninger:

(1) Ved forordning (EF) nr. 3119/94 (5) (i det følgende benævnt »forordningen om midlertidig told«) indførte Kommissionen en midlertidig antidumpingtold på importen til Fællesskabet af ferrosiliciummangan (FeSiMn) henhørende under KN-kode 7202 30 00 og med oprindelse i Rusland, Ukraine, Brasilien og Sydafrika. Der blev ikke indført en midlertidig antidumpingtold på importen af den pågældende vare med oprindelse i Georgien. Ved forordning (EF) nr. 866/95 (6) forlængede Rådet gyldighedsperioden for denne told med højst to måneder.

(2) I den efterfølgende procedure blev det fastlagt, at der burde indføres endelige antidumpingforanstaltninger for at fjerne skadelig dumping. Afgørelser og konklusioner vedrørende alle aspekter i undersøgelsen er angivet i Rådets forordning (EF) nr. 2413/95 (7).

(3) Efter at være blevet underrettet om disse konklusioner afgav de ukrainske myndigheder sammen med to ukrainske eksportører og de to sydafrikanske eksportører tilsagn til Kommissionen vedrørende priserne ved import til EF i henhold til artikel 10 i forordning (EØF) nr. 2423/88.

(4) De anførte mindstepriser i tilsagnene vedrørende eksporten til EF er tilstrækkelige til at fjerne skadelig dumping.

(5) Da de ukrainske myndigheder, de to ukrainske eksportselskaber og de to sydafrikanske eksportører har forpligtet sig til regelmæssigt at fremlægge detaljerede salgsoplysninger for Kommissionen og til ikke at indgå direkte eller indirekte kompensationsarrangementer med deres kunder, og da eksporten fra begge lande er foregået gennem et begrænset antal købere, har Kommissionen konkluderet, at den har mulighed for effektivt at kontrollere, at tilsagnene bliver overholdt.

(6) Hvad angår Ukraine, nedsatte regeringen ved at gennemføre to præsidentdekreter dateret i august og november 1994 en interministeriel kommission for antidumpingundersøgelser vedrørende varer med oprindelse i Ukraine for at forhindre eksport af ukrainske varer til dumpingpriser. Inden for disse rammer vil den ukrainske regering anvende en eksportlicensordning i gyldighedsperioden for tilsagnene, hvilket vil sikre, at al import til EF er fritaget for forpligtelsen til at betale antidumpingtold som følge af tilsagnene, at varerne har oprindelse i Ukraine, at de er fremstillet og vil blive eksporteret og faktureret direkte af de berørte eksportører til de første uafhængige købere i EF til priser, som ikke er lavere end den anførte mindstepris i tilsagnene. Der vil ikke blive udstedt eksportlicens for varer, som eksporteres til EF fra Ukraines territorium, direkte eller indirekte, af eksportører, der er undergivet tilsagn, og som ikke opfylder disse kriterier.

(7) En sydafrikansk eksportør sælger en del af sin eksport til EF gennem en forretningsmæssigt forbundet importør i Fællesskabet. Ifølge tilsagnene skal denne importørs salg indføjes i mindsteprismekanismen og tilsynsproceduren.

(8) Under disse omstændigheder kan de tilsagn, der er afgivet af de ukrainske myndigheder sammen med to ukrainske eksportører og de to sydafrikanske eksportører, godtages, og undersøgelsen kan derfor afsluttes med hensyn til de berørte ukrainske og sydafrikanske eksportører. I tilfælde hvor der er grund til at antage, at et tilsagn misligholdes, kan der indføres midlertidig told i henhold til artikel 7 og artikel 8, stk. 10, i forordning (EF) nr. 3283/94, og hvis betingelserne i artikel 8, stk. 9, i samme forordning opfyldes, vil der blive indført en endelig antidumpingtold.

(9) Med hensyn til importen af FeSiMn med oprindelse i Georgien bekræftede undersøgelsen afgørelserne i forordningen om midlertidig told, at importen af FeSiMn fra Georgien var »de minimis« og derfor ikke påførte erhvervsgrenen i Fællesskabet skade. Hverken erhvervsgrenen i Fællesskabet eller de andre eksportører har gjort indsigelse mod denne afgørelse. Følgelig afsluttes proceduren i forbindelse med importen af FeSiMn med oprindelse i Georgien.

(10) Da det rådgivende udvalg blev konsulteret om godtagelsen af de afgivne tilsagn, blev der gjort indsigelse. Derfor blev der i henhold til artikel 9, stk. 1, og artikel 10, stk. 1, sendt en rapport fra Kommissionen til Rådet om resultatet af konsultationerne sammen med et forslag til godtagelse af tilsagnene. Da Rådet ikke har truffet anden afgørelse inden for en måned, bør nærværende afgørelse vedtages. Der blev ikke rejst indsigelse vedrørende afslutning af proceduren i forbindelse med Georgien -

TRUFFET FØLGENDE AFGØRELSE:

Artikel 1

De tilsagn, der er afgivet af de ukrainske myndigheder sammen med Nikipol Ferro Alloy Plant og Zaporozhye Ferro Alloy Plant, Ukraine, og Highveld Steel and Vanadium Corporation Limited og Samancor Limited, Sydafrika, i forbindelse med antidumpingproceduren vedrørende importen af ferrosiliciummangan henhørende under KN-kode 7202 30 00 og med oprindelse i Rusland, Ukraine, Georgien, Brasilien og Sydafrika, godtages.

Undersøgelsen vedrørende disse eksportører afsluttes.

Artikel 2

Proceduren vedrørende importen af ferrosiliciummangan med oprindelse i Georgien afsluttes.

Udfærdiget i Bruxelles, den 26. juli 1995.

På Kommissionens vegne

Leon BRITTAN

Næstformand

(1) EFT nr. L 349 af 31. 12. 1994, s. 1.

(2) EFT nr. L 122 af 2. 6. 1995, s. 1.

(3) EFT nr. L 209 af 2. 8. 1988, s. 1.

(4) EFT nr. L 66 af 10. 3. 1994, s. 10.

(5) EFT nr. L 330 af 21. 12. 1994, s. 15.

(6) EFT nr. L 89 af 21. 4. 1995, s. 1.

(7) Se side 1 i denne Tidende.